San Juan 20
U c'astajic i Jesus che i camic
1Are xu rik i 'ij domíngo, nabe 'ij re i seman, are 'uri i ixok Mariy Magdaléna xupon chila pa muktal wi i Jesus, c'a 'ekum re u sakiric. Are 'uri xrilo chi 'elsam chic i abaj chi tz'apbal re u chi' i jul pa xmuk wi i Jesus. 2Are xril ile, xa 'e pa'anem chu bixquil che i ma Simon Pédro, xak che i jun chic tijoxel+ chi c'ax xna' rumal i Jesus. Xu bij chique:
—Xelsax bi u ch'acul i Kajwal pa i xmuk wi; n-keta'am taj pa xc'am wi bic —xu bij.
3Te'uri i ma Pédro, tak i jun chic tijoxel, xe walij la, y xe 'e pa muktal wi i Jesus. 4Che queb xe 'e pa'anem, péro i ma Pédro n-cu ch'ij ta 'anem chuwach i jun; i jun-le nabe xupon chila pa i xmuk wi i Jesus. 5Are i nabe xuponic, xwu'i chu takexic i jul; xui xril i c'ul 'o chila, xui-ri n-xoc tubic. 6Are xupon i ma Simon Pédro chi teren bi chirij i jun, ire xoc bi chupam i jul, xak xrilo chi xui chic i c'ul 'o chila. 7Xak xrilo, i c'ul chi 'o te che u jolom i Jesus, n-xak jun ta chic 'o wi ru' i juban c'ul. U borom chic rib pu wach wi. 8Te'uri xoc bi i jun chi xupon nabe; xak xrilo wach o'onom; are 'uri xu cojo chi Jesus xwalijic. 9C'a maja quiqui ta u be bien wach i tz'ibtal can chupam u wuj i Dios, chi Jesus ca walij na chiquixol i camnak. 10Te'uri, i queb tijoxelab-le xe tzalij chic chi cachoch.
I u c'utic rib i Jesus che ixok Mariy Magdaléna
11I ixok Mariy co'ic, 'o chi sak pa xmuk wi i Jesus. Ca tijin che o'ej, xwu'i chu takexic upam i jul. 12Are 'uri xril qui wach queb ángel, sak qui 'u'. Ique je cul chila pa 'o wi te u ch'acul i Jesus. Jun 'o chu jolom; i jun chic 'o chi rakan. 13I ángel-le xqui tz'onoj che:
—Ixok, ¿wuchac cat o'ic?
Ixok Mariy xu bij chique:
—Man xc'ami bi i Wajwal, y n-weta'am taj pa xya' wi.
14Are xu bij ile, xtzun pan chirij; are 'uri xril u wach i Jesus, 'o chi ru'. Xui-ri n-reta'am taj we are i Jesus.
15Are 'uri i Jesus xu tz'onoj che:
—¿Ixok, wuchac cat o'ic? ¿Pachin ca tzucuj? —xu bij che.
I ixok Mariy xu ch'obo mok are i aj chajinel re i ulew-le. Xu bij che:
—Ta, we yet xa c'am bi u ch'acul i Jesus, cha bij chwe pa i xa ya wi, man yin quin c'am bic —xu bij che.
16I Jesus xu bij che:
—¡Al-Mariy! —xcha.
Are 'uri ixok Mariy xu pisquilij rib.
—¡Rabóni! —xu bij. (Ile qui ch'awbal i aj Hebréo, chi que'elok "¡Tijonel!")
17I Jesus xu bij che:
—Min a chapo, man c'a maja quin 'el bi chila pa 'o wi in Kajaw. Xui-ri, jat cu' i watz in cha' (chi je in tijoxelab te'ek). Cha bij chique chi quin 'el bi chicaj ru' in Kajaw yin, chi wo'or xak i Kajaw yix; quin 'e ru' in Dios yin, chi xak i Dios yix.
18Are 'uri, ixok Mariy Magdaléna xa 'e cu' u tijoxelab i Jesus. Xu bij chique chi ya xril u wach i Kajwal, xak xu bij chique wach i bital bi che rumal.
I u c'utic rib i Jesus chique u tijoxelab
19Are xoc a'ab re i 'ij domíngo-le, i u tijoxelab i Jesus qui molom quib paja, qui tz'apim li uchija man quiqui xij quib chique i nimak tak aj Israel winak. Are 'uri xwinakir i Jesus, y xtaq'ui chiquixol u tijoxelab. Xu bij:
—Chuxlan i c'ux —xcha.
20Xbitaj ile chique, xu c'ut i pu'ab chique, tak u c'alc'ax. Ique xe quicotic are xquil u wach i Kajwal. 21Te'uri, i Jesus xu bij chic chique:
—Chuxlan i c'ux. Pacha xu 'an i Ta chwe yin, xin u tak lok, xak queje quin 'an yin chiwe yix, quix in tak bic.
22Are xu bij ile, xu xut'ij piquiwi u tijoxelab, y xu bij chique:
—Quin ya u Tewal i Dios chiwe. 23Pachinok chique i winak qui cuy qui mac yix, ca cuytaj qui mac 'uri; xak pachinok chique n-qui cuy ti qui mac yix, xak n-ca cuytaj ti qui mac 'uri —xu bij chique.
I u c'utic rib i Jesus che i ma Tomas
24'O jun chique i cablajuj tijoxelab, n-ta cu' ique are xc'un i Jesus. Ire are i ma Tomas, chi "a-Yox" que cha che. 25Te'uri i juban tijoxelab xqui bij che:
—Ya xkil u wach i Kajwal —xe cha che.
Péro i ma Tomas xu bij chique:
—N-quin coj taj, c'a cwil na pa i xoc wi i clawux che u 'ab, xak quin chap na che uwi in 'ab. N-quin coj taj c'a quin chap na che in 'ab pa 'o wi i soctajnak che u c'alc'ax —co'ono.
26Wajxakib 'ij ric'awic, i tijoxelab qui molom tan chic quib, are 'uri 'o i ma Tomas cu'. Tupu tz'apil uchija pa je 'o wi, xoc i Jesus cu', y xtaq'ui chiquixol. Xu bij tan chic chique:
—Chuxlan i c'ux yix —xcha.
27Juntir, xu bij che i ma Tomas:
—Chawilape in 'ab-i, cha cojo ni uwi a 'ab che. Xak cha cojo ni a 'ab che in c'alc'ax. Ma ch'ob yet we n-katzij taj chi xin walijic, xui-ri cha cojo chi in walijnak chic —xu bij che.
28Te'uri i ma Tomas xu bij che i Jesus:
—¡At Wajwal! ¡At in Dios! —xu bij.
29I Jesus xu bij tan chic che:
—A-Tomas, xa coj 'ut man xin awilo; xui-ri, mas 'utz que ique chi quiqui cojo, tupu n-quilom ti in wach —xu bij che.
Wach rumal 'o i wuj-i
30I Jesus, q'ui i nimak tak milágro xu 'an chiquiwach i u tijoxelab chi n-xin tz'ibaj ta chupam i wuj-i. 31Péro ni'pa i xin tz'ibaj, are quiwetambej-re chi i Jesus are i Tolke, chi u C'ojol i Dios. We qui coj ile, we qui cuba i c'ux che ire, qui ch'ac 'uri i c'aslemal ru' i Dios. Rumal-i, xin tz'ibaj.